b'\n_START_ARTICLE_\n1. slovenska futsal liga\n_START_SECTION_\n1984\xe2\x80\x931995\n_START_PARAGRAPH_\nZgodovina Slovenskega futsala sega v leto 1984. Takrat so se za\xc4\x8dela tekmovanja po turnirskem sistemu. Prvi naslov prvaka je osvojila ekipa Talci iz Maribora. Prvaki so bili \xc5\xa1e naslednji dve sezoni, pod imenom - Surovina Talci, skupno pa najuspe\xc5\xa1nej\xc5\xa1a slovenska futsal ekipa, s petimi naslovi dr\xc5\xbeavnega prvaka (1984/85, 1985/86, 1986/87, 1989/90, 1994/95). Vuko Ljubljana je vrh osvojil \xc5\xa1tirikrat (1988/89, 1990/91, 1991/92, 1992/93). Naslov prvaka sta osvojila \xc5\xa1e: Koper, pod imenom Tutti Frutti Son\xc4\x8dek Koper (1987/88) in Sportklu Velenje (1993/94).\n_START_SECTION_\n1995\xe2\x80\x93danes\n_START_PARAGRAPH_\nZa\xc4\x8detki tekmovanja, kot ga spremljamo sedaj, segajo v leto 1995. Dr\xc5\xbeavno prvenstvo se je preoblikovalo v liga\xc5\xa1ko tekmovanje najbolj\xc5\xa1ih ekip v Sloveniji. Imenovalo se je Slovenska liga malega nogometa - SLMN. Uvodno, prvo sezono v prvi futsal ligi je osvojil naslov dr\xc5\xbeavnega prvaka Juventus z enakim \xc5\xa1tevilom to\xc4\x8dk (43) kot drugouvr\xc5\xa1\xc4\x8deni Vuko, toda z bolj\xc5\xa1im koli\xc4\x8dnikom z medsebojnih sre\xc4\x8danj. Tretji so bili \xc5\xa0kofljelo\xc4\x8dani, ki so imeli tudi najbolj\xc5\xa1ega strelca, Simona Bogovi\xc4\x8da (26 golov). Litijani so bili \xc4\x8detrti, Maribor\xc4\x8dani pa peti. \xc5\xa0esto mesto je dosegel Poetovio, sedmo Interier, osmo pa Alples (kasneje Domel) iz \xc5\xbdeleznikov. Iz prve lige sta izpadla devetouvr\xc5\xa1\xc4\x8deni Hlapi in Bronx, ki je zapustil tekmovanje tri kroge pred koncem._NEWLINE_V naslednji sezoni je do prvega naslova pri\xc5\xa1la Litija, ki je igrala po imenom Assaloni Cosmos, ekipo pa sta vodila Mike Lojze Jamnik in Janez Ti\xc5\xa1ler. To je bil prvi od desetih naslovov Litijanov, ki so bili prvaki \xc5\xa1e leta 1999, 2001, 2002, 2003, 2004, 2005, 2011, 2012, 2013. V sezoni 1997/98 je naslov spet pristal ob Savi, a se je preselil nekoliko vzhodneje po toku navzdol. Prvi\xc4\x8d so naslov slavili v Sevnici, Mizarstvo Kro\xc5\xa1elj je s prvim strelcem Danilom Kurnikom pokorilo konkurenco, Litijani so bili srebrni, Poetovio Mila pa tretji. Naslov so Litijani vrnili \xc5\xbee v naslednji sezoni (1998/99). Na prelomu tiso\xc4\x8dletja smo dobili novega prvaka. Zlato so osvojili igralci celjskega EM Pelikana, za katerega je igral tudi sedanji selektor \xc4\x8dlanske reprezentance Andrej Dobovi\xc4\x8dnik,_NEWLINE_Temu je sledilo pet sezon dominacije Litijanov, ki so menjali le ime. V sezoni 2000/01 so bili najbolj\xc5\xa1i z imenom Lesna Industrija Litija, potem pa \xc5\xa1tirikrat pod nazivom Svea Lesna Litija. V sezoni 2000/01 so za sabo pustili Sevni\xc4\x8dane, potem pa po dvakrat Puntar Alpkomerc (2002, 2004) in Gip Beton MTO (2003, 2005). Prelom z zgodovino se je zgodil leta 2006. Prevlado Litije je ustavilo prav Zagorje, ki je v finalu porazilo Gori\xc4\x8dane, za\xc4\x8dela pa se je era, ko smo v petih letih dobili kar \xc5\xa1tiri razli\xc4\x8dne prvake. V sezoni 2005/06 se je tekmovanje iz SLMN preimenovalo v SFL, torej Slovensko futsal ligo. Prvak je postal Gip Beton MTO s trenerjem Mitjo Jontezom. Leto za tem je na svoj ra\xc4\x8dun pri\xc5\xa1lo Poso\xc4\x8dje, sploh prvi\xc4\x8d v zgodovini 1. SFL pa se je naslov preselil na zahod dr\xc5\xbeave. Puntar Mercator je v finalu sezone 2006/07 premagal Zagorjane._NEWLINE_O\xc4\x8ditno se je lovorika dr\xc5\xbeavnega prvaka tako dobro po\xc4\x8dutila na zahodu, zato je tam ostala vklju\xc4\x8dno s sezono 2009/10. Po zmagoslavju Puntarja je leta 2008 sploh prvenec med naslovi zabele\xc5\xbeila \xc5\xa1e Gorica, ki je ugnala Sveo. Leta 2009 je drugo prvenstveno zvezdico zabele\xc5\xbeil Puntar Casino Safir. Leta 2010 je bilo prelomno za Oplast iz Kobarida, ki je po epskem poso\xc5\xa1kem finalu, imenovanem tudi poso\xc5\xa1ki el Classico, prvi\xc4\x8d postal dr\xc5\xbeavni prvak. Med letoma 2011 in 2013 je Litija trikrat pri\xc5\xa1la na sam vrh, po vrsti pa je v finalnih tekmah premagala KMN Puntar (2010/11), KMN Oplast Kobarid (2011/12) in Dobovec Trgovine Jager (2012/13). Oplast je leta 2014 z delnim izidom 3:0 v zmagah stopil prednost Litije, ki je imela po dveh doma\xc4\x8dih tekmah prednost 2:0. A to ni bilo dovolj, da bi slavili. Oplast je pri\xc5\xa1el do druge lovorike. V zadnjih dveh sezonah smo na seznam prvakov dodali \xc5\xa1e dve imeni: najprej je Dobovec Pivovarna Kozel odpravil Oplast, letos pa Proen Maribor Litijo.'